25. Politisk retning for overvægtsindsats i [adresse] (Åben)
Tidl. politisk behandling
Forventet sagsgang
SS-U, ØK, BY
Lovgrundlag
SAGENS INDHOLD
Byrådet skal i denne sag tage stilling til et intentionspapir, der rammesætter de kommende års samarbejde 
mellem de 19 midtjyske kommuner, Region Midtjylland og praktiserende læger om forebyggelse af 
overvægt. 
Intentionspapiret er udarbejdet som led i udmøntningen af Sundhedsaftalen 2019-2023, hvor overvægt er 
et prioriteret fokusområde under indsatsområdet ”Fælles investering i forebyggelse”.
Ved godkendelse af intentionspapiret prioriteres det, at den tværsektorielle overvægtsindsats særligt 
målrettes børn og unge. Målsætningen er at reducere andelen af børn og unge med overvægt og svær 
overvægt i løbet af de næste 5-10 år. Der skal både være fokus på at forebygge, at børn og unge udvikler 
overvægt eller svær overvægt, og der skal sættes ind med indsatser til de børn, som allerede har udviklet 
svær overvægt. Samtidig skal der være særligt fokus på, at indsatserne modvirker stigmatisering af børn 
og unge med overvægt. 
Arbejdet med at nå målsætningen er overordnet inddelt i fire spor: 
1.
Udgangspunkt i nuværende indsatser: der skal skabes overblik over eksisterende kommunale og 
regionale indsatser/tilbud og effekterne af dem. 
2.
Borgernes perspektiv: arbejdet skal tage udgangspunkt i børnenes/de unges og deres omgivelsers syn 
på, hvad der skal til for at reducere forekomsten af overvægt. 
3.
Videns- og dataopbygning: der skal opbygges mere viden om effekten af eksisterende indsatser, og 
det skal være nemmere at sammenligne og dele data på tværs. 
4.
Videndeling og spredning af indsatser, der viser god effekt: når der er bedre kendskab til, hvilke 
indsatser der eksisterer og virker, skal der ses på muligheden for at kunne bruge samme koncepter 
andre steder. For at understøtte videndeling skal der etableres et netværk mellem region, kommuner, 
praktiserende læger og civilsamfundsaktører. 
Intentionspapiret er bl.a. udarbejdet på baggrund af en politisk konference om status på sundhedsaftalen 
og forebyggelse af overvægt, som blev afholdt 27. september 2021. Intentionspapiret er godkendt af Region 
Midtjyllands Sundhedskoordinationsudvalg 13. december 2021 og er nu sendt til godkendelse hos 
kommuner og region med henblik på ikrafttrædelse 1. april 2022. Sundhedskoordinationsudvalget består 
af fem kommunalbestyrelsesmedlemmer fra de midtjyske kommuner, fem regionsrådspolitikere fra Region 
[adresse] og to læger fra de Praktiserende Lægers Organisation (PLO). 
VURDERING
Social og Sundhed finder det relevant, at den overvægtsindsats, der rammesættes i intentionspapiret, 
særligt målrettes børn og unge. Samtidig vurderes det relevant, at arbejdet sker på tværs af sektorer, med 
inddragelse af civilsamfund og med udgangspunkt i eksisterende viden om, hvilke indsatser der findes, og 
hvad der virker.
Sagsnr. EMN-2022-00099
DokID: 2569501
Sagsbehandler mfha
Byråd
29-03-2022 19:00
Overvægt hos børn og unge kan have konsekvenser for både deres psykiske og fysiske helbred. Børn med 
overvægt kan opleve psykosociale problemer i form af stigmatisering, mobning, lavt selvværd og nedsat 
livskvalitet. Børn med overvægt har samtidig øget risiko for også at leve med overvægt i ungdomsårene og 
voksenlivet. På længere sigt øges deres risiko for at udvikle sygdomme, som bl.a. type 2-diabetes, 
hjertekarsygdomme, flere former for kræft og psykiske lidelser som depression (Statens Institut for 
Folkesundhed, 2020).
Data fra Den Nationale Børnedatabase viser, at andelen af børn og unge med overvægt eller svær 
overvægt stiger med alderen. Data fra [adresse] for skoleårene 2017/2018 og 2018/2019 viser, at 12 % af 
børn i 6-7-årsalderen var overvægtige eller svært overvægtige, mens det var gældende for 21 % af unge i 
14-15-årsalderen. Data fra den nationale sundhedsprofilundersøgelse fra 2017 viser, at 36 % af [adresse] 
borgere over 16 år var moderat overvægtige, mens 16 % var svært overvægtige. 
Årsagerne til overvægt er komplekse og kan afhænge af både genetik, adfærd, psykisk trivsel og generelle 
tendenser i samfundet.  Forebyggelse af overvægt kræver derfor en bred og langsigtet indsats, som 
kombinerer strukturelle og individorienterede indsatser på tværs af områder. I hverdagen har fx dagtilbud, 
skoler og skolefritidsordninger stor indflydelse på rammerne for børn og unges måltider, mulighederne for 
fysisk aktivitet og forebyggelse af mobning og stigmatisering relateret til overvægt. Samtidig har 
mulighederne for aktiv transport til skole, tilbud i det frivillige foreningsliv, tilgængelighed og markedsføring 
af usunde fødevarer samt sundhedsvaner og trivsel i den enkelte familie betydning.
Favrskov Kommune har på tværs af forvaltningsområder flere tilbud og indsatser, der kan bidrage til at 
forebygge overvægt blandt børn og unge. Det drejer sig bl.a. om:

Vejledning om kost, livsstil og fysisk aktivitet til nybagte familier.

Tidlig opsporing og indsats til børn med motoriske udfordringer og fremme af aktiv leg og 
bevægelsesglæde. Indsatsen sker i samarbejde mellem dagtilbud, skoler, Børn og Familie og 
sundhedspleje.

Sundhedsplejens undersøgelser af små- og skolebørns vækstudvikling og trivsel.

Mulighed for fritidspas for at understøtte børn og unges deltagelse i det lokale idræts- og foreningsliv.

Tilbud til børn og unge med overvægt og deres forældre med fokus på sundhedsvaner i forhold til 
kost, motion, skærmbrug og søvn.
I arbejdet med at udmønte intentionspapiret vil Social og Sundhed i tæt samarbejde med Børn og Kultur 
søge inspiration til at udvikle de nuværende lokale indsatser og vurdere behovet for nye indsatser. 
ØKONOMI
Intentionspapiret har ikke økonomiske konsekvenser for Favrskov Kommune.
INDSTILLING
Direktøren for Social og Sundhed indstiller til Byrådet:
1.
At intentionspapir om fælles overvægtsindsats i [adresse] godkendes. 
BESLUTNING
Social- og Sundhedsudvalget, 8. marts 2022:
Fraværende: Ella Danielsen
Indstilles godkendt.
Økonomiudvalget, 22. marts 2022:
Fraværende: Ingen
Indstilles godkendt. 
Byrådet, 29. marts 2022:
Fraværende: Ingen
Godkendt. 
Bilag
1.
Jean Lund om fælles politisk retning for overvægtsindsats i [adresse] (2561933)
